ΓΡΑΠΤΗ ΕΡΩΤΗΣΗ E-1557/97 υποβολή: Alexandros Alavanos (GUE/NGL) προς την Επιτροπή (6 Μαΐου 1997)

Θέμα: Η χρηματοδότηση του ελαιοκομικού μητρώου στην Ελλάδα

Το ελαιοκομικό μητρώο διέπεται από τον Κανονισμό του Συμβουλίου 154/75 ((ΕΕ L 19 της 24.1.1975, σελ. 1.)) και τον κανονισμό αριθ. 2276/79 ((ΕΕ L 262 της 18.10.1979, σελ. 11.)) της Επιτροπής και η δημιουργία και ενημέρωσή του χρηματοδοτούνται κατά 100% (κανονισμός αριθ. 2159/92 ((ΕΕ L 217 της 31.7.1992, σελ. 8.)) με παρακράτηση ποσοστού 2,4% από την ενίσχυση στην παραγωγή ελαιολάδου μέχρι το έτος εμπορίας 1997-98. Αν και η παρακράτηση αυτή μέχρι σήμερα για την Ελλάδα έχει ανέλθει σε 15 δισ. δρχ., εν τούτοις ουδεμία χρηματοδότηση έχει γίνει για την δημιουργία ελαιοκομικού μητρώου στην Ελλάδα. Ήδη χρηματοδοτήθηκαν 100% τα ελαιοκομικά μητρώα Ιταλίας, Γαλλίας, καθώς και της Ισπανίας που βρίσκεται σε εξέλιξη.

Ερωτάται η Επιτροπή:

1. Για ποιούς λόγους δεν έχει υλοποιηθεί μέχρι σήμερα η δημιουργία ελαιοκομικού μητρώου στην Ελλάδα και

2. Τι προτίθεται να πράξει ώστε η δημιουργία του να πραγματοποιηθεί με τους ίδιους όρους όπως για τα άλλα κράτη (χρηματοδότηση 100%);

Aπάντηση του κ. Fischler εξ ονόματος της Επιτροπής (9 Ιουνίου 1997)

1. Το ελαιοκομικό μητρώο δεν έχει καταρτιστεί στην Ελλάδα εντός των κανονιστικών προθεσμιών, ελλείψει πρότασης από μέρους της ελληνικής διοίκησης. Δεδομένης της κατάστασης αυτής, η Επιτροπή ανέλαβε την πρωτοβουλία, τον Απρίλιο του 1992, να δημοσιεύσει πρόσκληση υποβολής προσφορών για την εκπόνηση, σε συνεργασία με την εθνική διοίκηση, πρότυπης πειραματικής μελέτης με σκοπό την αξιολόγηση των τεχνικών και χρηματοδοτικών εμποδίων στην κατάρτιση του ελαιοκομικού μητρώου. Τα τελικά αποτελέσματα, που διατέθηκαν τον Απρίλιο του 1994, διαβιβάστηκαν στις εθνικές αρχές.

Έκτοτε, η κατάσταση είχε ωστόσο θετική εξέλιξη. Μετά από τα αποτελέσματα που επετεύχθησαν στο πλαίσιο του εντοπισμού των γεωργικών εκτάσεων για το Ολοκληρωμένο Σύστημα (αρόσιμες εκτάσεις), οι διμερείς συνεδριάσεις που πραγματοποιήθηκαν το Φεβρουάριο του 1996 παρέσχαν τη δυνατότητα να διαμορφωθεί σήμερα η κατάσταση ως εξής:

- για τις αρόσιμες γαίες, τις ελαιοκομικές και τις αμπελουργικές εκτάσεις θα εφαρμοστεί στην Ελλάδα ένα ενιαίο σύστημα εντοπισμού των γεωργικών γαιών. Η προσέγγιση που υιοθετήθηκε για το Ολοκληρωμένο Σύστημα (σχηματισμός νησίδων μαυρόασπρων ορθοφωτογραφιών σε κλίμακα 1/10.000) θα γενικευθεί για τις μόνιμες καλλιέργειες 7

- ο εντοπισμός των ελαιοκομικών και αμπελουργικών εκτάσεων θα ενοποιηθεί. Για τους δήμους στους οποίους έχουν ήδη πραγματοποιηθεί εργασίες για τις αρόσιμες γαίες, θα ενημερωθούν τα στοιχεία τα σχετικά με τα αγροτεμάχια μόνιμων καλλιεργειών. Για τους λοιπούς δήμους, η Ελλάδα υπέβαλε το Μάρτιο του 1997 σχέδιο εργασίας το οποίο βρίσκεται στο στάδιο της έγκρισης 7

- τον Απρίλιο του 1997, το Υπουργείο Γεωργίας διεβίβασε στην Επιτροπή ένα πρόγραμμα εργασίας 1997-98 σχετικά με τις δηλώσεις καλλιέργειας, την ηλεκτρονική καταχώρησή τους και τον έλεγχό τους. Η πρόταση αυτή μελετάται επί του παρόντος.

2. Εάν τηρηθεί το σχέδιο εργασίας που προτάθηκε από την Ελλάδα, οι εργασίες κατάρτισης του ελαιοκομικού μητρώου θα ολοκληρωθούν το Δεκέμβριο του 1998. Στο μέτρο που ο κανονισμός (ΕΟΚ) αριθ. 2159/92 προβλέπει παρακράτηση επί των ενισχύσεων μέχρι την περίοδο εμπορίας 1997/98 και στο βαθμό που το ποσοστό συγχρηματοδότησης έχει επί του παρόντος καθοριστεί στο 100%, το ελληνικό ελαιοκομικό μητρώο θα μπορέσει επομένως να χρηματοδοτηθεί κατά τον ίδιο τρόπο όπως και στα λοιπά κράτη μέλη. Σε περίπτωση που απαιτηθούν τροποποιήσεις του κανονισμού (ΕΟΚ) αριθ. 154/75, το Συμβούλιο είναι αρμόδιο, με πρόταση της Επιτροπής, να λάβει θέση σχετικά με τη χρηματοδότηση των προγραμμάτων που έχουν εγκριθεί προγενέστερα.